ΚΑΝΟΝΙΣΜΟΣ (ΕΟΚ) αριθ. 2315/76 ΤΗΣ ΕΠΙΤΡΟΠΗΣ της 24ης Σεπτεμβρίου 1976 περί της πωλήσεως βουτύρου δημοσίων αποθεμάτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 559/76(2), και ιδίως το άρθρο 6 παράγραφος 7 και το άρθρο 28,

Εκτιμώντας:

ότι υπάρχουν στην Κοινότητα σημαντικά δημόσια αποθέματα βουτύρου- ότι ενδείκνυται να προβλεφθούν μέτρα για την πώληση του βουτύρου αυτού εφ' όσον υπάρχουν δυνατότητες διαθέσεως-

ότι οι δυνατότητες διαθέσεως του βουτύρου δημοσίων αποθεμάτων δύνανται να παρουσιασθούν σε σύντομη προθεσμία- ότι, σύμφωνα με το άρθρο 5 του κανονισμού (ΕΟΚ) αριθ. 985/68 του Συμβουλίου της 15ης Ιουλίου 1968 περί καθορισμού των γενικών κανόνων που διέπουν τα μέτρα παρεμβάσεως στην αγορά του βουτύρου και της κρέμας γάλακτος(3), όπως τροποποιήθηκε τελευταία από τον κανονισμό (ΕΟΚ) αριθ. 2714/72(4), είναι αναγκαίο να καθοριστεί ιδίως η τιμή πωλήσεως του βουτύρου- ότι πρέπει να γίνει ο καθορισμός αυτός λαμβάνοντας υπόψη την αποθεματοποίηση του βουτύρου και την κατάσταση της αγοράς-

ότι πρέπει να προσδιορισθούν επί πλέον οι όροι πωλήσεως όσον αφορά τις προθεσμίες πληρωμής και παραλαβής του βουτύρου-

ότι ενδείκνυται να ανακοινώνουν τα Κράτη μέλη στην Επιτροπή τις ποσότητες βουτύρου που επωλήθησαν δυνάμει του παρόντος κανονισμού-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι οργανισμοί παρεμβάσεως των Κρατών μελών πωλούν σε κάθε ενδιαφερόμενο το βούτυρο, το οποίο ευρίσκεται στην κατοχή τους και το οποίο την ημέρα συνάψεως της συμβάσεως πωλήσεως, είχε αποθεματοποιηθεί από αυτούς τουλάχιστον από εξαμήνου.

Άρθρο 2

1. Το βούτυρο πωλείται:

α) στην θύρα της αποθήκης σε τιμή ίση με την τιμή αγοράς που εφαρμόζεται από τον οργανισμό παρεμβάσεως κατά τη στιγμή της συνάψεως πωλήσεως, προσαυξημένη κατά 2,5 λογιστικές μονάδες ανά 100 χιλιόγραμμα-

β) σε ποσότητες ίσες ή ανώτερες των 5 τόννων.

2. Ο οργανισμός παρεμβάσεως πωλεί το βούτυρο μόνο αν παρασχεθεί, το αργότερο κατά τη στιγμή της συνάψεως της συμβάσεως πωλήσεως, ασφάλεια ίση με 4 λογιστικές μονάδες ανά 100 χιλιόγραμμα.

Η ασφάλεια παρέχεται, κατ' επιλογή του Κράτους μέλους, είτε υπό μορφή επιταγής απευθυνομένης στον οργανισμό παρεμβάσεως είτε υπό μορφή εγγυήσεως ανταποκρινομένης στα κριτήρια που καθορίζονται από το ενδιαφερόμενο Κράτος μέλος.

Άρθρο 3

1. Ο αγοραστής παραλαμβάνει το βούτυρο εντός προθεσμίας ενός μηνός από την ημέρα της συνάψεως της συμβάσεως πωλήσεως.

Η παραλαβή της ποσότητος που αγοράσθηκε δύναται να γίνει τμηματικά κατά επί μέρους ποσότητες από τις οποίες καμμία δεν δύναται να είναι κατώτερη των 5 τόννων.

2. Πριν από την παραλαβή κάθε ποσότητος, ο αγοραστής πληρώνει στον οργανισμό παρεμβάσεως την αντίστοιχη ποσότητα.

3. Εκτός περιπτώσεως ανωτέρας βίας, αν ο αγοραστής δεν παραλάβει το βούτυρο εντός της προθεσμίας που προβλέπεται στην παράγραφο 1, η σύμβαση πωλήσεως ακυρώνεται για τις απομένουσες ποσότητες.

4. Η ασφάλεια που προβλέπεται στο άρθρο 2 παράγραφος 2 καταπίπτει για τις ποσότητες για τις οποίες η σύμβαση πωλήσεως ακυρώνεται δυνάμει της παραγράφου 3. Αποδεσμεύεται αμέσως για τις ποσότητες που παρελήφθησαν εντός της ορισθείσης προθεσμίας.

5. Σε περίπτωση ανωτέρας βίας, ο οργανισμός παρεμβάσεως καθορίζει τα μέτρα που κρίνει αναγκαία αναλόγως της επικαλουμένης περιστάσεως.

Άρθρο 4

Τα Κράτη μέλη ανακοινώνουν στην Επιτροπή, το αργότερο κάθε Τρίτη, τις ποσότητες βουτύρου οι οποίες, κατά τη διάρκεια της προηγουμένης εβδομάδος:

- αποτέλεσαν αντικείμενο συμβάσεως πωλήσεως,

- ρευστοποιήθηκαν από τα αποθέματα.

Άρθρο 5

Ο παρών κανονισμός αρχίζει να ισχύει από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 24 Σεπτεμβρίου 1976.

Για την Επιτροπή

P. J. LARDINOIS

Μέλος της Επιτροπής.

(1) ΕΕ αριθ. Ν 148 της 28.6.1978, σ. 13.

(2) ΕΕ αριθ. Ν 67 της 15.3.1976, σ. 9.

(3) ΕΕ αριθ. Ν 169 της 18.7.1968, σ. 1.

(4) ΕΕ αριθ. Ν 291 της 28.12.1972, σ. 15.